Aardbewing in Indonesië eis lewe van 162(Foto: Aditya Aji, AFP) Reddingswerkers het Dinsdag in die puin gesoek na oorlewendes nadat ŉ aardbewing Indonesië se hoofeiland, Java, getref en die lewe van 162 mense geëis het. Meer as 300 mense is beseer en meer as 13 000 is na ontruimingsentrums geneem. Die episentrum van die aardbewing wat 5,6 gemeet het, was naby die dorp Cianjur in Indonesië se digbevolkte westelike provinsie Wes-Java. Die meeste van die slagoffers is dood toe geboue ineengestort en grondverskuiwings plaasgevind het. Terwyl lyksakke uit verwoeste geboue te voorskyn gekom het, het reddingspogings om vermistes te vind voortgegaan. Een van die dosyne reddingswerkers, die 34-jarige Dimas Reviansyah, het gesê spanne gebruik kettingsae en meganiese skopgrawe om deur hope boomstompe en puin te breek om gebiede te bereik waar mense glo vasgekeer is. “Ek het sedert gister nie ŉ oog toegemaak nie, maar ek moet aanhou want daar is slagoffers wat nog nie gevind is nie,” het hy gesê. Indonesië se nasionale noodlenigingsagentskap het berig minstens 25 mense was teen Maandagaand steeds onder die puin in Cianjur begrawe. Die soektog word bemoeilik deur gebrekkige padverbindings en kragonderbrekings in dele van die grootliks landelike en bergagtige streek. Teen Dinsdagoggend is 89% van die kragtoevoer na Cianjur deur die staatsbeheerde elektrisiteitsmaatskappy PLN herstel. Skoktoestand (Foto: Dasril Roszandi, AFP) Van die oorledenes was studente by ŉ Islamitiese kosskool terwyl ander in hul huise dood is toe dakke en mure op hulle geval het. “Die kamer het ineengestort en my bene was onder die puin begrawe. Dit het alles so vinnig gebeur,” het die 14-jarige student Aprizal Mulyadi gesê. Volgens hom is hy deur sy vriend, Zulfikar, na veiligheid gebring. Die vriend is later dood toe hy onder puin vasgekeer is. “Ek was verpletter om hom so te sien, maar ek kon hom nie help nie,” het Aprizal gesê. Diegene wat oorleef het, het buite in byna totale duisternis gekamp, ​​omring deur puin, gebreekte glas en stukke beton. Dokters het pasiënte in tydelike ondersoeksale behandel. Bedroefde familielede het gewag dat owerhede toestemming gee dat liggame by lykshuise gehaal kan word sodat hulle hul geliefdes ooreenkomstig hul Islamitiese geloof kan begrawe. Een pa het sy dooie seun toegedraai in wit lap en deur die strate van sy dorpie naby Cianjur gedra. Ander het in die chaos na hul vermiste familielede gesoek. Niks te redde nie (Foto: Adek Berry, AFP) By ŉ skuiling in die dorpie Ciherang naby Cianjur het daklose mense op seile gesit wat oor die koue oggendgrond gespan is. Babas en kinders het geslaap terwyl hul uitgeputte ma’s ŉ ogie oor hulle gehou het. ŉ 37-jarige vrou, net bekend as Nunung, en haar 12-jarige seun het daarin geslaag om uit die puin van hul ineengestorte huis te kom. “Ek moes onsself bevry deur te grawe. Niks is oor nie, daar is niks wat ek kon red nie,” het sy gesê. Die verwoesting wat deur die aardbewing veroorsaak is, is vererger deur ŉ vlaag van 62 kleiner naskokke – met ŉ sterkte wat wissel van 1,8 tot 4 – wat Cianjur, ŉ dorp van sowat 175 000 mense verder geruk het. Joko Widodo, die president van Indonesië, het nog nie op die aardbewing gereageer nie. Indonesië ervaar gereeld seismiese en vulkaniese aktiwiteit as gevolg van sy posisie in die Stille Oseaan, waar tektoniese plate bots. ŉ Aardbewing van 6,2 wat die Sulawesi-eiland in Januarie 2021 geruk het, het meer as 100 mense dood en duisende dakloos gelaat.